A black and white photo of a chandelier

Description automatically generated with medium confidence

ข้อบังคับมหาวิทยาลัยธรรมศาสตร์

ว่าด้วยการจัดซื้อจัดจ้างและการบริหารพัสดุโดยใช้เงินบริจาค

พ.ศ. ๒๕๖๒

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ด้วยพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. ๒๕๖๐ มาตรา ๗ บัญญัติยกเว้นไม่ต้องนําพระราชบัญญัตินี้มาบังคับแก่กรณีการจัดซื้อจัดจ้างของสถาบันอุดมศึกษา  
หรือสถานพยาบาลที่เป็นหน่วยงานของรัฐโดยใช้เงินบริจาคทั้งดอกผลของเงินบริจาค โดยไม่ใช้เงินบริจาคนั้น  
ร่วมกับเงินงบประมาณ แต่ทั้งนี้ให้หน่วยงานของรัฐจัดให้มีกฎหรือระเบียบเกี่ยวกับการจัดซื้อจัดจ้าง  
และการบริหารพัสดุตามหลักเกณฑ์และแนวทางของพระราชบัญญัตินี้ โดยอย่างน้อยต้องมีหลักการ  
ตามมาตรา ๔ วรรคหนึ่ง

อาศัยอํานาจตามความในมาตรา ๒๓ (๔) แห่งพระราชบัญญัติมหาวิทยาลัยธรรมศาสตร์   
พ.ศ. ๒๕๕๘ สภามหาวิทยาลัยธรรมศาสตร์ในการประชุมครั้งที่ ๑๐/๒๕๖๒ เมื่อวันที่ ๒๘ ตุลาคม   
พ.ศ. ๒๕๖๒ เห็นชอบให้ออกข้อบังคับไว้ดังนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการจัดซื้อจัดจ้าง  
และการบริหารพัสดุโดยใช้เงินบริจาค พ.ศ. ๒๕๖๒”

**ข้อ ๒** ข้อบังคับนี้ให้ใช้บังคับถัดจากวันประกาศเป็นต้นไป

**ข้อ ๓** ในข้อบังคับนี้

“มหาวิทยาลัย” หมายความว่า มหาวิทยาลัยธรรมศาสตร์

“ส่วนงาน” หมายความว่า ส่วนงานของมหาวิทยาลัยที่เป็นคณะ วิทยาลัย สถาบัน สํานักงานหรือ ส่วนงานที่เรียกชื่ออย่างอื่นที่มีฐานเทียบเท่า คณะ วิทยาลัย สถาบัน หรือสํานักงาน

“อธิการบดี” หมายความว่า อธิการบดีมหาวิทยาลัยธรรมศาสตร์

“หัวหน้าส่วนงาน” หมายความว่า คณบดี ผู้อํานวยการสถาบัน สํานักงาน หรือส่วนงานที่เรียกชื่ออย่างอื่นที่มีฐานะเทียบเท่าคณะ สถาบัน หรือสํานักงาน

“เงินบริจาค” หมายความว่า เงินหรือสิทธิเรียกร้องในทรัพย์สินที่เป็นเงินที่มีผู้อุทิศให้  
หรือบริจาคให้แก่มหาวิทยาลัย หรือส่วนงานของมหาวิทยาลัย และให้รวมทั้งดอกผลของเงินบริจาคด้วย

**ข้อ ๔** การดําเนินการจัดซื้อจัดจ้างตามข้อบังคับนี้ ให้ใช้กับกรณีการจัดซื้อจัดจ้าง  
โดยใช้เงินบริจาค โดยไม่ใช้เงินบริจาคนั้นร่วมกับเงินงบประมาณ

**ข้อ ๕** ให้อธิการบดีเป็นผู้มีอํานาจอนุมัติสั่งซื้อหรือสั่งจ้างการจัดซื้อจัดจ้างโดยใช้เงินบริจาคที่มี วัตถุประสงค์เพื่อให้แก่มหาวิทยาลัย

ให้หัวหน้าส่วนงานเป็นผู้มีอํานาจอนุมัติการสั่งซื้อหรือสั่งจ้าง การจัดซื้อจัดจ้าง  
โดยใช้เงินบริจาคที่มีวัตถุประสงค์เพื่อให้แก่ส่วนงานนั้น

**ข้อ ๖** เมื่อสิ้นสุดกระบวนการจัดซื้อจัดจ้างโดยใช้เงินบริจาคในแต่ละโครงการ ให้เจ้าหน้าที่จัดให้มีการบันทึกรายงานผลการพิจารณา รายละเอียดวิธีการ และขั้นตอนการจัดซื้อจัดจ้าง พร้อมทั้งเอกสารหลักฐานประกอบเก็บไว้เป็นหลักฐาน

**ข้อ ๗** การจัดซื้อจัดจ้างโดยใช้เงินบริจาคให้ใช้วิธีเฉพาะเจาะจง ทั้งนี้ ให้คํานึงถึงความคุ้มค่า โปร่งใส มีประสิทธิภาพและประสิทธิผลและตรวจสอบได้

กระบวนการซื้อหรือจ้างโดยวิธีการเฉพาะเจาะจงตามวรรคหนึ่ง ให้นําหลักเกณฑ์และวิธีการ  
ในระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐมาใช้โดยอนุโลม

**ข้อ ๘** นอกจากการจัดซื้อจัดจ้างโดยวิธีการเฉพาะเจาะจงตามข้อ ๗ เพื่อให้เกิดความคุ้มค่า โปร่งใส มีประสิทธิภาพและประสิทธิผล และตรวจสอบได้ ผู้มีอํานาจอนุมัติสั่งซื้อหรือสั่งจ้างตามข้อ ๕ อาจกําหนดให้ดําเนินการจัดซื้อจัดจ้างตามข้อบังคับนี้ โดยใช้วิธีการอื่นที่กําหนดไว้ในระเบียบกระทรวงการคลัง  
ว่าด้วยการจัดซื้อจัดจ้างและการบริหารพัสดุภาครัฐก็ได้

กระบวนการซื้อหรือจ้างตามวรรคหนึ่ง ให้นําหลักเกณฑ์และวิธีการในระเบียบ  
กระทรวงการคลังว่าด้วยการจัดซื้อจัดจ้างและการบริหารพัสดุภาครัฐมาใช้โดยอนุโลม

**ข้อ ๙** การดําเนินการจัดซื้อจัดจ้างโดยใช้เงินบริจาคตามข้อบังคับนี้ ไม่ต้องดําเนินการในระบบ เครือข่ายสารสนเทศของกรมบัญชีกลางผ่านทางระบบจัดซื้อจัดจ้างภาครัฐด้วยอิเล็กทรอนิกส์ (e-GP) เว้นแต่กรณีดําเนินการโดยเลือกใช้วิธีการประกาศเชิญชวนทั่วไป ตามระเบียบกระทรวงการคลัง  
ว่าด้วยการจัดซื้อจัดจ้างและการบริหารพัสดุภาครัฐ

**ข้อ ๑๐** การทําสัญญาและหลักประกันสัญญา การบริหารสัญญาและการตรวจรับ การประเมินผลการปฏิบัติงานของผู้ประกอบการ การทิ้งงาน และการบริหารพัสดุ ให้เป็นไปตามหลักเกณฑ์  
และวิธีการที่กําหนดไว้ในกฎหมายว่าด้วยการจัดซื้อจัดจ้างและการบริหารพัสดุภาครัฐ

**ข้อ ๑๑** ให้มีการรายงานผลการปฏิบัติงานการจัดซื้อจัดจ้างโดยใช้เงินบริจาค  
ต่อคณะกรรมการนโยบายการจัดซื้อจัดจ้างและการบริหารพัสดุภาครัฐ ตามหลักเกณฑ์และวิธีการ  
ที่คณะกรรมการนโยบายการจัดซื้อจัดจ้างและการบริหารพัสดุภาครัฐ

**ข้อ ๑๒** ให้อธิการบดีเป็นผู้รักษาการตามข้อบังคับนี้และให้มีอํานาจออกประกาศมหาวิทยาลัย  
กําหนดหลักเกณฑ์หรือวิธีการปฏิบัติเพิ่มเติมเท่าที่ไม่ขัดกับแย้งกับข้อบังคับนี้

ประกาศ ณ วันที่ ๒๘ ตุลาคม พ.ศ. ๒๕๖๒

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย